section_heading: Životopis
paragraph_text: Prva značajna pobjeda dolazi sljedeće godine na utrci Tour de France, koja je u automobilističkom svijetu bila danas zaboravljena kombinacija relija i utrka na kružnim stazama, a upravo je to izdanje izazvalo najviše medijske pozornosti dotad. Matra je prijavila dva prototipa MS650, koji su, očekivano, pomeli konkurenciju cestovnih automobila. Todt se našao u ekipi s dva velikana, Patrickom Depaillerom i Jean-Pierreom Beltoiseom, a koliko su u pobjedi udjela imale njegove navigatorske sposobnosti može se samo nagađati. No, scene Le Mans prototipova koji jure regularnim prometnicama urezale su se u sjećanje francuske javnosti, a mladić je postao tražena roba u svijetu relija.